|  |  |  |
| --- | --- | --- |
|   |  |  |
|  | ЕС465/25 |  |  |  |

бр. 011-00-00021/2025-02 датум: 28.05.2025.

Поступајући у оквиру законом прописане надлежности[[1]](#footnote-1), Повереник за заштиту равноправности, дај

**МИШЉЕЊЕ**

 **на Нацрт Закона о информационој безбедности**

Министарство информисања и телекомуникација доставило је Поверенику за заштиту равноправности Нацрт закона о информационој безбедности (у даљем тексту: Нацрт закона), са образложењем и Изјавом Владе.

Са аспекта делокруга рада Повереника за заштиту равноправности, обавештавамо вас да немамо примедаба на конкретне одредбе чланова достављеног текста Нацрта закона, но, имајући у виду важност усаглашавања овог законског текста са тековинама Европске уније, указујемо на следеће:

Повереник за заштиту равноправности је анализирао текст Нацрта закона, као и Образложење за доношење овог закона, имајући у виду важност унапређења равноправности и отклањања потенцијалне могућности за било који облик дискриминације у овој сфери друштвених односа. Предлагач Нацрта закона у Образложењу наводи да се важећи *„Закон о информационој безбедности ослања на директиву ЕУ 2016/1148 Европског парламента и Савета од 6.јула 2016. године која се тиче мера за високи заједнички ниво безбедности мрежа и информационих система (у даљем тексту: НИС1). У процесу испуњавања услова за пуноправно чланство у Европској унији,* ***Република Србија је дужна да своје законодавство усклади са правним тековинама Европске уније у области информационе безбедности****. У међувремену, ЕУ је свој регулаторни оквир употпунила и ревидирала усвајањем нове Директиве (ЕУ) 2022/2055 Европског парламента и Савета од дана 14. децембра 2022. године о мерама за висок заједнички ниво сајбер безбедности (у даљем тексту НИС2). У том смислу, први разлог доношења новог закона лежи у потреби да се регулаторни оквир усагласи са оквиром који је на снази у ЕУ како би се благовремено испратили развојни трендови у овој области и омогућило да се употреба ИКТ у Републици Србији одвија у складу са најсавременијим регулаторним тенденцијама“*.

Нацртом закона о информационој безбедности, како је у Обрзложењу наведено, уређују се, између осталог, основне одредбе којима се уређује предмет закона као и значење појединих појмова који се користе у закону, безбедност информационо комуникационог система (ИКТ) од посебног значаја, правни положај и надлежности органа надлежних за превенцију и заштиту од безбедносних ризика у ИКТ системима у Републици Србији, криптобезбедност и заштита од компромитујућег електромагнетног зрачења, надлежности и одговорности субјеката за надзор над спровођењем закона. Имајући у виду неопходност усаглашавања одредаба са стандардима Европске уније у овој области, као и успешно укључење Републике Србије у јединствено европско дигитално тржиште, Повереник сматра да предлагач Нацрта закона треба узети у обзир и следеће:

Поједине земље Европске уније су усвојиле законска решења према којима се друштвене мреже обавезују да уклањају садржаје који представљају говор мржње или друге незаконите садржаје са својих платформи, а у случају да то не учине биће санкционисане[[2]](#footnote-2). Поред тога, **Препоруком Европске комисије 2018/334 од 1. марта 2018. године о мерама за сузбијање незаконитих садржаја на интернету**[[3]](#footnote-3) предвиђено је да би требало утврдити одредбе о механизмима за слање обавештења о незаконитим садржајима на интернету, а који би били лако доступни и једноставни за коришћење, а путем којих би корисници могли да доставе прецизне информације на основу којих би се донела одлука о томе да ли се тај садржај сматра незаконитим, да ли треба омогућити приступ том садржају или га треба уклонити.[[4]](#footnote-4) У документу се препоручују и проактивне мере које би имаоци интернет платформи требало да предузимају, и то пропорционалне и специфичне проактивне мере повезане са незаконитим садржајима, а које могу да укључују аутоматске поступке за откривање тих незаконитих садржаја[[5]](#footnote-5).

**Такође, Кодексом Европске комисије и ИТ предузећа о поступању у борби против незаконитог говора мржње на интернету** којим је предвиђено да инернет предузећа (Facebook, Twitter, Youtube), која су укључена у интернет форум Европске уније, заједно са другим платформама, сносе колективну одговорност за промовисање и омогућавање слободе изражавања на интернету. Према овом Кодексу наведена интернет предузећа и државе Европске уније, прихватају обавезу сузбијања незаконитог говора на интернету, при чему интернет предузећа наглашавају да је овај Кодекс намењен усмеравању њихових активности и предузимању вођства у сузбијању ширења незаконитог говора мржње на интернету. Овим Кодексом се утврђују обавезе попут тога да интернет предузећа треба да успоставе јасне и делотворне поступке за испитивање обавештења о незаконитом говору мржње у оквиру својих услуга, како би се онемогућио приступ таквом садржају или да такав садржај уклоне. Уколико интернет предузеће оцени да је такав садржај незаконит, уклониће га у року од 24 часа од пријема обавештења о томе. [[6]](#footnote-6) Европска комисија је, у вези са овим Кодексом израдила, 2019. године, својеврсну анализу, односно процену учинка Кодекса. У овом документу наведено је да је употреба Кодекса свакако утицала на достизање брзог прогреса у уклањању незаконитог садржаја са интернета. Такође, од значаја у овом документу јесу и наведени конкретни механизми који могу утицати на смањење незаконитог садржаја, а посебно говора мржње са интернета. Неки од тих механизама су перманентно одржавање едукативних тренинга за запослене и друге који креирају медијску слику, укључење у партнерства и активности са институцијама и цивилним друштвом ради подизања свести о незаконитом садржају у медијима, као и рад на промовисању оваквих едукативних садржаја за медије и сл. Ови механизми могу представљати смернице, односно активности за сваки медиј, а у циљу превенције говора мржње.

Повереник подсећа и на **уредбу 2022/2065 Европског парламента и Савета из 2022.године**[[7]](#footnote-7) (ДСА) о јединственом тржишту дигиталних услуга и измени Директиве 2000/31/ЕЗ (Акт о дигиталним услугама) чији је циљ допринети правилном функционисању унутрашњег тржишта услуга посредовања утврђивањем усклађених правила за сигурно, предвидљиво и поуздано интернетско окружење (чл.1.). Овом уредбом је, између осталог, прописано да имаоци великих интернетских платформи и великих интернетских корисника морају прилагодити садржај, укључујући и брзину и квалитет обраде вести које се односе на одређене врсте незаконитог садржаја, и према потреби хитно уклањати или онемогућавати приступ пријављеном садржају, посебно у погледу незаконитог говора мржње или сајбернасиља[[8]](#footnote-8).

Такође, за потпуно сагледавање стандарда у области информационе безбедности у области дигиталног тржишта од значаја је и **директива ЕУ 2015/1535** Европског парламента и Савета о утврђивању поступка пружања информација у подручју техничких прописа и правила о услугама информацијског друштва.

Повереник подсећа да је у Стратегији развоја система јавног информисања у Републици Србији за период од 2020-2025. године[[9]](#footnote-9) , у оквиру циља број 5. *Унапређена професионална знања и развијене дигиталне компетенције грађана, институција, медија, новинара и медијских радника у медијском окружењу,* предвиђена мера 5.3*. Унапређена информациона безбедност грађана у медијском окружењу,* чије се спровођење односи и на активност развијања свести о специфичној изложености, нарочито припадника осетљивих друштвених група, злоупотребама приватности и безбедносним претњама, и у онлајн окружењу.

У вези са појединачним одредбама чланова Нацрта закона, Повереник, а у вези са чланом 38. Нацрта који се односи на заштиту деце при коришћењу информационо-комуникационих технологија, посебно скреће пажњу (поред других релевантних докумената) на нову Европску стратегију за бољи интернет за децу (БИХ+) под називом Комуникација Комисије Европском парламенту, Савету, Европском економском и социјалном комитету и одбору регија: Дигитална декада за децу и младе. Стратегија се темељи на поштовању људских права, укључујући права детета, што је интегрални елемент вредности на којима се темељи Европска унија. Та се права морају једнако поштовати на интернету и изван њега. У дигиталном веку свако дете у Европи заслужује да напредује у сигурном дигиталном окружењу које јача његов положај и треба да буде део глобалне дигиталне транзиције. Но, деца се на интернету често срећу са штетним и незаконитим садржајем, понашањем, контактима и ризицима. Дигиталне услуге, од друштвених медија до интерактивних игара, могу децу изложити ризицима као што су непримерен садржај, злостављање, као и сексуално злостављање итд. Зато Европска комисија у овој стратегији позива, између осталог, на формирање центара за сигурнији интернет, дигитално образовање, праћење учинка дигиталне трансформације на добробит деце, улагање у вештине ради ширења свести о различитим потребама деце, сузбијање стереотипа итд.

С обзиром на важност Нацрта закона, Повереник сугерише да предлагач размотри наведено у креирању финалних одредаба Нацрта закона.

|  |  |  |
| --- | --- | --- |
|  |  | **ПОВЕРЕНИЦА ЗА ЗАШТИТУ РАВНОПРАВНОСТИ** |
| **Бранкица Јанковић** |

1. Закон о забрани дискриминације („Службени гласник РС”, број 22/09, 52/21 члан 1. и члан 33. став 1. тачка 7.) [↑](#footnote-ref-1)
2. Немачка (Germany’s Network Enforcement Law, тзв. NetzDG садржај доступан на: <http://dip21.bundestag.de/dip21/btd/18/130/1813013.pdf> [↑](#footnote-ref-2)
3. <https://eur-lex.europa.eu/legal-content/HR/TXT/HTML/?uri=CELEX:32018H0334> [↑](#footnote-ref-3)
4. Препорука Комисије (ЕУ) 2018/334 од 1. марта 2018. године о мерама за сузбијање незаконитих садржаја на интернету [↑](#footnote-ref-4)
5. Поглавље 2, тачка 18. <https://eur-lex.europa.eu/legal-content/HR/TXT/HTML/?uri=CELEX:32018H0334> [↑](#footnote-ref-5)
6. садржај доступан на: <https://edri.org/files/privatisedenf/euhatespeechcodeofconduct_20160531.pdf> [↑](#footnote-ref-6)
7. Уредба (ЕУ) 2022/2065 Европског парламента и Савета од 19. октобра 2022. о јединственом тржишту дигиталних услуга и измени Директиве 2000/31/ЕЦ (Закон о дигиталним услугама) <https://eur-lex.europa.eu/legal-content/EN/TXT/HTML/?uri=CELEX:32022R2065> [↑](#footnote-ref-7)
8. Члан 5. став 1 (ц) Уредбе 2022/2065 ) <https://eur-lex.europa.eu/legal-content/EN/TXT/HTML/?uri=CELEX:32022R2065> [↑](#footnote-ref-8)
9. "Службени гласник РС", број 11 од 7. фебруара 2020. [↑](#footnote-ref-9)